Flere steder i Midt- og Vestjylland blev tidligt onsdag aften ramt af et voldsomt uvejr. Mange steder kunne man opleve hagl på størrelse med golfbolde.

Læs også Hagl så store som golfbolde ødelagde biler: - Jeg har aldrig oplevet noget lignende

Når haglkuglerne når op på den størrelse, rammer de jorden med en uhyggelig fart, forklarer Jesper Eriksen, der er meteorolog ved DMI.

- Hvis et hagl er fem centimeter i diameter, så rammer de med 115 kilometer i timen, lyder vurderingen.

Haglkugler ødelagde biler

TV MIDTVEST har fået flere meldinger om smadrede drivhuse, knuste bilruder og bulede biler.

Det oplevede Jess Hoffenzits Petersen fra Troldhede på allernærmeste hold, da han befandt sig i området omkring Ølstrup.

- Jeg har aldrig oplevet noget lignende. Temperaturen dykkede fra 30 til 14 grader på få sekunder og himlen var helt sort.

- Det var kæmpehagl, som kom ned, lyder det fra Jess Hoffenzits Petersen.

00:20 Sådan så det ud fra Jess Hoffenzits Petersens bil, efter den voldsomme haglbyge var drevet over. Luk video

DMI: Et sjældent syn

- Det er sjældent, at vi ser så store hagl herhjemme, og det er også usædvanligt, at der er så mange dage i juni med så kraftige byger, forklarer Lisbeth Nielsen, der er meteorolog ved DMIs Vejrtjeneste i Karup.

Ifølge Lisbeth Neilsen kommer uvejret fra syd-vest og dækker et stort område – faktisk hele Midt- og Vestjylland og Fyn. Hun forventer, at det passerer i løbet af aftenen, og at i morgen og resten af ugen bliver mere fredelig.